
	Vsebinsko poročilo Inšpektorata RS za kulturo in medije 
                               k podatkom za Inšpekcijski svet za leto 2025


1. Kratek opis področja dela 
Na Inšpektoratu za kulturo in medije izvajamo naloge inšpekcijskega nadzora nad izvajanjem zakonov, drugih predpisov in aktov, ki urejajo varstvo kulturne dediščine, arhive in arhivsko gradivo, medije in avdiovizualno kulturo, knjižničarstvo in obvezni izvod publikacij ter uresničevanje javnega interesa za kulturo. 
Z izvajanjem inšpekcijskega nadzora na navedenih področjih sledimo cilju odpravljanja nepravilnosti in neskladnosti s predpisi, nekatere nepravilnosti obravnavamo tudi v postopkih o prekršku. V skladu s pooblastili zbiramo podatke o dejanskem stanju, dokaze z izvajanjem ogledov (predvsem terenskih po celotni državi), pridobivamo dokumentacijo, strokovna mnenja, izjave prič, vodimo izvršilne postopke ter svoje odločitve oblikujemo v obliki sklepov in odločb. V okviru postopka o prekršku odločamo o odgovornosti storilca za prekršek in določamo sankcije, tako denarne kot nedenarne.

      2.   Predpisi, ki sodijo v pristojnost nadzora 
Glavni nalogi IRSKM sta izvajanje inšpekcijskega nadzora in vodenje postopkov o prekršku na področju izvajanja predpisov, ki so v pristojnosti IRSKM.
IRSKM je krajevno pristojen na ozemlju celotne Republike Slovenije za nadzor izvrševanja sledečih predpisov, ki določajo stvarno pristojnost IRSKM:

· Zakon o varstvu kulturne dediščine  (Uradni list RS, št. 16/08, 123/08, 8/11 – ORZVKD39, 90/12, 111/13, 32/16 in 21/18 – ZNOrg),
· Zakon o medijih (ZMed, Ur. l. RS, št. 110/06 – uradno prečiščeno besedilo, 36/08 – ZPOmK-1, 77/10 – ZSFCJA, 90/10 – odl. US, 87/11 – ZAvMS, 47/12, 47/15 – ZZSDT, 22/16, 39/16, 45/19 – odl. US, 67/19 – odl. US in 82/21) in Zakon o medijih (ZMed-1, Ur. l. RS, št. 69/25) – od 27. 9. 2025 naprej.
· Zakon o varstvu dokumentarnega in arhivskega gradiva ter arhivih (Uradni list RS, št. 30/06 in 51/14),
· Zakon o arhivskem gradivu, ki vsebuje osebne podatke o zdravljenju pacienta (Uradni list RS, št. 85/16),
· Zakon o knjižničarstvu (Uradni list RS, št. 87/01, 96/02 – ZUJIK in 92/15),
· Zakon o obveznem izvodu publikacij (Uradni list RS,št. 69/06 in 86/09),
· Zakon o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP, 8/25 in 77/25) in
· Zakon o Slovenskem filmskem centru, javni agenciji Republike Slovenije (Uradni list RS, št. 77/10, 40/12 – ZUJF, 19/14 – odl. US, 63/16 in 31/18).

Stvarno pristojnost nadzora si IRSKM deli z drugimi inšpekcijskimi organi pri naslednjih predpisih:
· Zakon o javni rabi slovenščine (ZJRS, Ur.l. RS, št. 86/04, 8/2010 in 32/24) - TIRS, IRSŠŠ, IRSD, IRSKGH, JAZMP, VURS;
· Zakon o zdravniški službi (11. člen - raba slovenščine, Uradni list RS, št. 72/06 – uradno prečiščeno besedilo, 15/08 – ZPacP, 58/08, 107/10 – ZPPKZ, 40/12 – ZUJF, 88/16 – ZdZPZD, 40/17 in 64/17 – ZZDej-K) – ZIRS,
· Zakon o priznavanju poklicnih kvalifikacij zdravnik, zdravnik specialist, doktor dentalne medicine in doktor dentalne medicine specialist (30. člen, Uradni list RS, št. 40/25) – ZPPKZ,
· Zakon o zdravstveni dejavnosti ( 63. člen, Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US in 73/19) – ZZDej,
· Zakon o pacientovih pravicah (19. člen, Uradni list RS, št. 15/08 in 55/17,177/20 in 100/22-ZNUZSZS)  - ZPacP,
· Zakon o Kobilarni Lipica (Uradni list RS, št. 107/06 – uradno prečiščeno besedilo, 33/07 – odl. US, 19/14, 38/16 in 6/18 – ZKL-1) - določa inšpekcijski nadzor vseh pristojnih inšpekcijskih organov;
· Zakon o regijskem parku Škocjanske jame (Uradni list RS, št. 57/96 in 46/14 – ZON-C) - IRSPEP; 
· Zakon o Radioteleviziji Slovenija (Uradni list RS, št. 96/05, 109/05 – ZDavP-1B, 105/06 – odl. US, 26/09 – ZIPRS0809-B, 9/14,  163/22 IN 112/25)– TIRS,
· Zakon o volilni in referendumski kampanji  (Uradni list RS, št. 41/07, 103/07 – ZPolS-D, 11/11, 28/11 – odl. US in 98/13); IRSNZ, inšpekcijske/redarske službe lokalnih skupnosti, Računsko sodišče RS,
· Zakon o uresničevanju načela enakega obravnavanja (Uradni list RS, št. 93/07 – uradno prečiščeno besedilo in 33/16 – ZVarD),
· Zakon o dostopnosti in uporabi gradiva o osamosvojitvi, vojni za Slovenijo in trgovini z orožjem (Ur. l. RS, št. 32/25; ZDUGOTO)

[bookmark: bookmark3]Pristojni inšpektorji vsak na svojem področju vodijo in odločajo v postopkih na podlagi Zakona o inšpekcijskem nadzoru (Uradni list RS, št. 43/07 – uradno prečiščeno besedilo in 40/14; v nadaljevanju: ZIN), Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb; v nadaljevanju: ZUP) ter Zakona o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US; v nadaljevanju: ZP-1). Pri tem v skladu s pooblastili zbirajo podatke o dejanskem stanju, zbirajo dokaze z izvajanjem ogledov (predvsem terenskih po območju celotne RS), pridobivajo dokumentacijo, strokovna mnenja, izjave prič ipd., vodijo izvršilne postopke ter svoje odločitve oblikujejo v obliki sklepov in odločb. V sklopu postopka o prekršku tudi odločajo o odgovornosti storilca za prekršek in odmerjajo sankcije, tako denarne kot nedenarne.

        3.    Problematika pri opravljanju inšpekcijskega nadzora
Problematika izvajanja postopkov izvršbe po drugih osebah:
V primerih, ko inšpektor na podlagi določb ZVKD-1 odredi ukrep sanacije stanja na objektu (115. člen ZVKD-1) ali odprave, oziroma zmanjšanja škode na spomeniku, t.j. vzdrževalna dela (116. člen ZVKD-1), inšpekcijski zavezanec pa v roku ne opravi ustreznih ukrepov ali ne zagotovi potrebnih del, mora inšpektor odrediti, da se dela izvedejo na stroške zavezanca. Tako izvršbo po drugih osebah bi morala opraviti pristojna organizacija, to je Javni zavod za varstvo kulturne dediščine Slovenije (v nadaljevanju: ZVKDS). ZVKDS pa za izvedbo takih del (še) nima zagotovljenih niti finančnih sredstev, niti potrebnih kadrov in opreme.

Problematika izvajanja postopkov za izrek nadomestnega ukrepa:
V primerih, v katerih inšpektor ugotovi, da so bili nedovoljeni posegi v objekte nepremične kulturne dediščine že izvedeni na tak način, da predstavljajo nepovratno odstranitev celotnega objekta ali njegovega dela in zato izdaja kulturno varstvenih pogojev in soglasja ne bi bila več smiselna, prav tako pa tudi sanacija nedovoljenega posega ni več mogoča, lahko začne postopek za odreditev nadomestnega ukrepa. 
Po določbi 12. odstavka 115. člena ZVKD-1, za potrebe izreka nadomestnega ukrepa pristojna organizacija, t.j. ZVKDS, na poziv inšpektorja opredeli namen nadomestnega ukrepa in primerljiv pomen arheološkega najdišča ali spomenika ter določi denarni znesek za izvedbo nadomestnega ukrepa, inšpektor pa določi pristojno organizacijo, ki izvede nadomestni ukrep in rok, v katerem mora inšpekcijski zavezanec izvesti izplačilo denarnega zneska za izvedbo nadomestnega ukrepa.  ZVKDS je kot strokovna institucija pristojen za določitev namena nadomestnega ukrepa, a enako kot v preteklih poročevalnih obdobjih do izvedbe nadomestnega ukrepa (še) ni prišlo. Pri tem pa je treba upoštevati dejstvo, da merila za določitev primernega namena morebitnega nadomestnega ukrepa v obstoječih predpisih niso ustrezno določena. 

Na področju nadzora Zakona o javni rabi slovenščine iz pristojnosti IRSKM se je izpostavila problematika nadzora rabe slovenščine na področju storitev informacijske družbe. Rabo jezika in storitve informacijske družbe obravnavajo poleg temeljnega predpisa, Zakona o javni rabi slovenščine, tudi drugi področni predpisi kot je zakonodaja varstva potrošnikov,  posledično pa se je pojavilo različno pojmovanje stvarne pristojnosti inšpekcijskega nadzora na navedenem področju, izraženo v odstopih zadev v obravnavo med inšpekcijskimi organi.
Pri nadzoru določb o rabi jezika v predpisih zdravstvene dejavnosti je učinkovito izvedbo nadzora oviralo nepregledno število sprememb predpisov s področja zdravstva, tako da je bilo zahtevno ugotavljanje kako so bile v času (domnevne) kršitve  predpisa opredeljene zakonske obveznosti zavezanca.

Problematika inšpekcijskega nadzora na področju medijev deloma izvira že iz same specifike področja. Vsak poskus nadzora nad mediji, četudi upravičen z vidika zasledovanja javnega interesa, se v javnosti lahko interpretira kot nedopusten poseg v svobodo medijev oziroma kot poseg v ustavno zagotovljeno pravico do svobode izražanja misli, tiska in drugih oblik javnega obveščanja. Deloma pa je problematika nadzora v poročevalnem obdobju izvirala tudi iz zastarele in mestoma nedorečene zakonodaje, ki v posameznih primerih ni omogočala niti učinkovitega pregona kršiteljev, niti prave možnosti odpravljanja nepravilnosti. Na področju medijev je s klasičnimi inšpekcijskimi ukrepi pogosto težko doseči namen, ki ga zasleduje področna zakonodaja. Pri tem je potrebno upoštevati tudi dejstvo, da je področje medijev eno od najhitreje spreminjajočih se področij na katerih država izvaja inšpekcijski nadzor in zakonodaja ne more dovolj hitro slediti vsem spremembam, ki se pojavljajo v načinih množičnega komuniciranja, kot posledica neprestanega in vedno hitrejšega tehnološkega razvoja. Kot je bilo že zgoraj navedeno, je bil v zadnjem četrtletju poročevalnega obdobja sprejet nov Zakon o medijih (ZMed-1), s katerim je Ministrstvo za kulturo poskušalo nasloviti nekatere od naštetih izzivov, o čemer bo nekaj več povedano še v splošni oceni stanja na področju nadzora nad mediji. 

[bookmark: _Hlk189229331][bookmark: _Hlk158624675]Intenzivno uvajanje informacijsko komunikacijske tehnologije v sodobni družbi, na vseh področjih njenega delovanja, vpliva tudi na pojavne oblike dokumentarnega in arhivskega gradiva, predvsem na gradivo v elektronski obliki (digitalni ali analogni). Zakonodaja na področju t.i. arhivske dejavnosti ureja varstvo dokumentarnega gradiva ustvarjalcev od nastanka dalje, do izročitve v pristojni arhiv, in posledično vpliva na izvajanje javne arhivske službe pristojnih arhivov ter na izvajanje inšpekcijskega nadzora IRSKM. 

IRSKM od leta 2017 dalje beleži spremenjeno vsebino prijav/pobud ter s tem povezano prakso nadzora na področju varstva t.i. e-arhivske dediščine, ki je vezana tudi na posebno pristojnost IRSKM, določeno v 21. členu ZVDAGA (nadzor nad ustreznostjo spremljanja notranjih pravil). To v praksi pomeni, da je inšpekcijski nadzor, ki je v preteklosti (od obstoja IRSKM dalje) obsegal predvsem nadzor nad varstvom dokumentarnega in arhivskega gradiva v fizični obliki (predvsem papirni), z leti, postopoma, prešel v nadzor, kjer je tudi varstvo gradiva v digitalni obliki v postopkih, po obsegu oz. številu zadev in izrečenih ukrepih, obravnavano enakovredno. Pri tem je potrebno izhajati, da je gradivo v digitalni obliki po številnih kriterijih bolj ranljiva kategorija oz. podvržena več tveganj kot gradivo v fizični obliki, kar IRSKM upošteva z izvedbo načrtovanih sistemskih nadzorov.   

Področje opravljanja inšpekcijskega nadzora nad izvajanjem določil ZVRK je specifično predvsem z vidika časovnega nastanka kršitev. Volilna oziroma referendumska kampanja je natančno časovno določena, zato so tudi morebitne zaznave in prijave domnevnih kršitev podane samo v času trajanja kampanje ali v sorazmerno kratkem času po zaključku le-te. Izven tega obdobja kršitev ZVRK seveda ni mogoče zaznati. Velja pa omeniti, da je utemeljeno pričakovati, da se bodo v prihodnje pristojnosti IRSKM na področju nadzora nad izvajanjem političnega oglaševanja, kot posledica sprejete evropske zakonodaje, občutno povečale.



4. Ocena stanja na področju, ki ga pokriva inšpektorat

[bookmark: bookmark6]4. 1. NADZOR NA PODROČJU VARSTVA KULTURNE DEDIŠČINE 

Pravna podlaga: Zakon o varstvu kulturne dediščine (ZVKD-1)

[bookmark: bookmark7]IRSKM opravlja nadzor nad zakonitostjo posegov v objekte in zemljišča - enote nepremične kulturne dediščine in kulturne spomenike, ki so vpisani v Register nepremične kulturne dediščine pri Ministrstvu za kulturo (v nadaljevanju: MK) ter nad zakonitostjo posegov v premične spomenike in drugo nacionalno bogastvo, nadzor nad hrambo ter nadzor nad zakonitostjo trgovanja z njim.


4. 1. 1. NEPREMIČNA KULTURNA DEDIŠČINA


V letu 2025 smo na področju nepremične kulturne dediščine obravnavali 198 inšpekcijskih zadev od skupno 462  odprtih inšpekcijskih zadev ter  12 prekrškovnih zadev.

V letu 2025 je bilo opravljenih 258 inšpekcijskih pregledov na terenu, bodisi, da je šlo za prve ugotovitvene preglede v novih zadevah, začetih na podlagi prijav domnevnih kršitev, bodisi za kontrolne preglede v zadevah, v katerih je bil izrečen inšpekcijski ukrep ustavitve del, odrejena izvedba nujnih vzdrževalnih del ali odrejena vzpostavitev prejšnjega stanja, oziroma sanacija stanja na objektu.

Realizacija dela je primerljivo skladna s planiranim, tudi izrečenih ukrepov je bilo primerljivo število kot v preteklih letih. Delno odstopanje izhaja iz razloga daljše odsotnosti ene od inšpektoric.   

Na dan 31. 12. 2025 niso bili zaključeni vsi postopki, tako da se na področju nadzora nad izvajanjem določil ZVKD-1, nedokončane zadeve prenesejo v leto 2026.  


Ocena stanja na področju nepremične kulturne dediščine

V letu 2025 je bilo sodelovanje z ZVKDS in MK, Direktoratom za kulturno dediščino v primerih izvršljivih odločb in izvedbe del po pristojni organizaciji (116. člen ZVKD-1), v primerih izvedbe nadomestnega ukrepa (115. člen ZVKD-1) in v primeru analize problematike področja in sodelovanje pri pripravi sprememb zakonodaje na področju varstva kulturne dediščine (po potrebi oz. na pobudo ministrstva), enako  korektno izvedeno kakor v preteklih letih.

V letu 2025 še naprej ugotavljamo, da se vsako leto veča število zanemarjenih in nevzdrževanih kulturnih spomenikov, tako lokalnega kot državnega pomena – ne le v lasti fizičnih oseb – posameznikov, pač pa tudi v lasti pravnih oseb in predvsem lastnine lokalnih skupnosti ali države. 

Pri našem delu še vedno ugotavljamo tudi, da bi bilo nujno potrebno posodobiti vsebino registrirane NKD, saj so nekatere v informacijski sistem (IS) vpisane enote v dejanskem stanju že odstranjene ali uničene do te mere, da bi jih bilo potrebno iz IS izbrisati in čeprav je bil tim. ISeD posodobljen, je osnova zaščitenih enot iz starega Registra NKD ostala več ali manj le prenesena v nov informacijski sistem, ni pa bila vsebinsko v zadovoljivi meri posodobljena niti v tem zadnjem letu. 

4.1.1.1. Inšpekcijski postopek

V letu 2025 smo na področju nepremične kulturne dediščine obravnavali 198 inšpekcijskih zadev od skupno 462 odprtih inšpekcijskih zadev ter 12 prekrškovnih zadev.

V letu 2025 je bilo opravljenih 258 inšpekcijskih pregledov na terenu, bodisi, da je šlo za prve ugotovitvene preglede v novih zadevah, začetih na podlagi prijav domnevnih kršitev, bodisi za kontrolne preglede v zadevah, v katerih je bil izrečen inšpekcijski ukrep ustavitve del, odrejena izvedba nujnih vzdrževalnih del ali odrejena vzpostavitev prejšnjega stanja, oziroma sanacija stanja na objektu.

Realizacija dela je primerljivo skladna s planiranim, tudi izrečenih ukrepov je bilo primerljivo število kot v preteklih letih. 

Na dan 31. 12. 2025 niso bili zaključeni vsi postopki, tako da se na področju nadzora nad izvajanjem določil ZVKD-1, nedokončane zadeve prenesejo v leto 2025.  

[bookmark: bookmark8]
4.1.2. PREMIČNA KULTURNA DEDIŠČINA IN PODROČJE ARHEOLOGIJE
Pravna podlaga: Zakon o varstvu kulturne dediščine (ZVKD-1), deloma oz. skupaj z drugimi inšpekcijskimi organi tudi Zakon o Kobilarni Lipica (ZKL)

Na področju varstva premične dediščine in arheologije se je pripad novih prijav domnevnih kršitev v poročevalnem obdobju primerljiv z lanskim.  


Ocena stanja na področju premične kulturne dediščine in arheologije
Dejavnost inšpekcijskega nadzora na področju premične kulturne dediščine in arheologije je v letu 2025 obsegala v večji meri obravnavo prijav v inšpekcijskem postopku in iz inšpekcijskih postopkov izhajajočih podlag za uvedbo postopka v prekršku po uradi dolžnosti. 

Na področju premične dediščine ter arheologije IRSKM sodeluje z muzeji, Zavodom za varstvo kulturne dediščine RS, Policijo ter Ministrstvom za kulturo. 

4.1.2.1. Inšpekcijski postopki

V letu 2025 je IRSKM obravnaval 11 postopkov v zvezi s premično dediščino in arheologijo. 

Na dan 31. 12. 2025 so bili na področju premične kulturne dediščine zaključeno približno polovico postopkov, nedokončane zadeve se prenesejo v leto 2026.

Zastavljen načrt dela IRSKM za leto 2024 na področju premične kulturne dediščine in arheologije je bil realiziran. 

Pomembni inšpekcijski postopki na področju nepremične kulturne dediščine:

Opr. št. 0612-102/2015
Maribor – Dvorec Betnava (EŠD 13) (KS državnega pomena)
Odločba št. 0612-102/2015-38, z dne 03.11.2020, izdana ponovno (v ponovljenem postopku); sklep o dovolitvi izvršbe št. 0612-102/2015-122, z dne 05.01.2024. Odločba po 116. čl. ZVKD-1, za izvedbo nujnih vzdrževanih del, še vedno ni realizirana na sicer vsako leto bolj zanemarjenem dvorcu. 2.stopni organ je odločbo prve stopnje sicer potrdil, a je zoper to odločitev zavezanec podal tožbo na sodišče in celotna zadeva je bila odstopljena v reševanje na USRS. Zadeva na sodišču še ni končana. Zaradi vedno  slabšega zunanjega stanja objekta, je bila sprejeta odločitev, da se dvorec pregleda tudi znotraj, kar je bilo izvedeno dne 03.12.2024, skupaj z ZVKDS OE Maribor. Na tej podlagi teče sodni postopek, ki ga je pokrenil lastnik dvorca, za odvzem imetništva stavbne pravice sedanjemu uporabniku dvorca.

Opr. št. 0612-32/2018
Spodnja Polskava – Grad Frajštajn (KS lokalnega pomena)
V letu 2023 je bil izdan sklep o dovolitvi izvršbe za izvedbo najnujnejših vzdrževalnih del, predvsem na strehi objekta. Sklep o dovolitvi izvršbe je izvršljiv. Nanj se zavezanec, tedanji lastnik ni pritožil, a je v postopku še pritožba na odločbo, ki jo je podala prvotna lastnica (denacionalizacijska upravičenka) in še ni bila rešena na drugostopnem organu. V letu 2024 je bila zaradi neuporabe nepovratnih sredstev, ki jih je lastnik  gradu pridobil na MK za izvedbo naloženih del na objektu, uvedena finančna izvršba. Objekt je bil leta 2025 na dražbi prodan novemu lastniku, ki se je zavezal, da bo naložena dela z odločbo IRSKM izvršil v najkrajšem možnem času. 

Opr. št. 0612-217/2019
Ljubljana – Stadion za Bežigradom (EŠD 393) (KS državnega pomena)
V letu 2020 je bila izdana vzdrževalna odločba – 116.čl. ZVKD-1, zavezanec se na odločbo ni pritožil in dne 5.4.2022 je bil izdan sklep o dovolitvi izvršbe, na katerega se je zavezanec pritožil in zadeva je bila odstopljena na drugostopenjski organ na MK, ki je odločbo IRSKM potrdil. Še vedno ni v celoti rešeno vprašanje izdaje GD za celovito prenovo stadiona. Namera države, da stadion odkupi in ga sama sanira, tudi v letu 2025 ni bila realizirana. Po odločbi 2.stopnega organa v letu 2025, ki je zavrnil pritožbo na sklep o dovolitvi izvršbe, je zavezanec pričel, v sodelovanju z ZVKDS, priprave na izvršbo po prvi osebi. Dela naj bi po planu bila izvršena do poletja 2026.

Opr. Št. 0612- 138/2020
Bizeljsko – Paviljon Lusthaus (EŠD 10274) – kulturni spomenik lokalnega pomena
Zaradi nevzdrževanja je bila v letu 2023  izdana odločba po 116.členu ZVKD-1 za izvedbo nujnih vzdrževalnih del. Ker zavezanec del v roku ni izvedel, je bil v letu 2024 izdan sklep o dovolitvi izvršbe, ki je postal pravnomočen in izvršljiv, a do konca leta 2025 izvršba še ni bila izvedena in objekt propada naprej, kljub pravnomočni pravni podlagi za izvršitev naloženega po tretji osebi.  

Opr. št. 0612-37/2021
Litija - Grad Ponoviče (KS lokalnega pomena)
Prejšnji lastnik je grad prodal novemu lastniku konec leta 2023. Le-temu je bil leta 2024 izdan sklep o podaljšanju roka, ki še teče, saj je novi lastnik skozi leti 2024 in 2025, ko je KS prevzel v last, objekt sam čistil in popravljal. Zavezanca redno spremljamo pri izvajanju njegovih del. 


Opr. št. 0612-123/2021
Preddvor - Grad Hrib (KS lokalnega pomena) 
Zaradi udrtja stropa v enem od notranjih prostorov gradu, je zavezanec/lastnik gradu na zahtevo IRSKM stanje stabiliziral pod nadzorom ZVKDS OE Kranj, ki je tudi izdelal Konservatorski načrt za prenovo objekta. Problem večletnega zatekanja vode pod gradom in sicer iz poleg ležečega umetnega jezera Černava še vedno ni rešen, za kar je zadolžena Občina Preddvor, ki pa z zavezancem ne sodeluje. Postopek še ni zaključen, iščejo se rešitve. 
 
Opr. št. 0612-58/2022
Šentrupert – Grad Škrljevo (KS lokalnega pomena) 
V letu 2023 je bila izdana odločba IRSKM za izvedbo nujnih vzdrževalnih del, ki pa so obsegala tudi posege v gradbeno konstrukcijo objekta. Na odločbo se je zavezanec pritožil in drugostopni organ je leta 2024  odločbo prve stopnje potrdil. V letu 2025 se je porušil del ene od zunanjih sten gradu, zato je bil kljub dejstvu, da še teče postopek na USRS, izdan sklep o dovolitvi izvršbe, vendar zavezanec del do konca leta 2025 ni izvedel. V letu 2025 je bila zoper lastnika gradu podana ovadba na pristojne organe, zaradi opustitve dolžnega varovanja KS.

Opr. Št. 0612-13/2023
Ogljenšak – Kopšetov mlin (EŠD 7022) – kulturni spomenik lokalnega pomena
Zaradi slabega stanja objekta, je bila prejšnjemu lastniku izdana vzdrževalna odločba po 116.čl. ZVKD-1, ki je pravnomočna in izvršljiva. Zavezanec je tekom leta 2024 objekt prodal novemu lastniku, ki mu je bila poslana v vednost odločba IRSKM, z opozorilom z naknadnim rokom, vendar del do konca leta 2025 ni izvedel. V letu 2025 je bil zato izdan sklep o dovolitvi izvršbe. 

Opr. Št. 0612-3/2024
Fala – Grad Fala (EŠD 6350) – kulturni spomenik lokalnega pomena
V letu 2024 je bila zaradi slabega stanja (predvsem) strehe objekta izdana odločba IRSKM za izvedbo nujnih vzdrževalnih del, ki je pravnomočna in izvršljiva. Ker zavezanec del ni izvedel, je bil v letu 2025 izdan sklep o dovolitvi izvršbe. V istem letu se je že udrl del strehe objekta.

Opr. Št. 0612-13/2024
Maribor – Dvorec Šentiljska 105 (EŠD 6270) – kulturni spomenik lokalnega pomena
V letu 2024 je bila zaradi zaščite objekta izdana odločba IRSKM za izvedbo nujnih zaščitnih vzdrževalnih del po 116.členu ZVKD-1. Odločba je postala pravnomočna in izvršljiva. Zavezanec si je sicer za celovito prenovo objekta pridobil GD, vendar dela izvaja zelo počasi in stihijsko, naloženih del za zaščito objekta v vmesnem času, ki mu jih je naložil IRSKM, pa ni izvedel. V postopku je bil izdan sklep o dovolitvi izvršbe.

Opr. št. 0612-66/2025
Nova Gorica – Rafutski park z vilo – kulturni spomenik lokalnega pomena
Na podlagi prijave je bil uveden postopek zaradi nevzdrževanja KS. Postopek še poteka. V pripravi je nujni obseg del, ki so potrebna za zaščito spomenika pred propadanjem. Odločba še ni bila izdana.

Opr. št. 0612-74/2021
Maribor – dvorec Kersnikova 12 (EID 1-06116) (KS lokalnega pomena) - zaradi opustitve vzdrževanja spomenika lokalnega pomena  je bilo lastnikom v letu 2023 izdana odločba o izvedbi vzdrževalnih del. Ker zavezanci del niso izvedli je bil izdan sklep o dovolitvi izvršbe in s tem podaljšan rok za njihovo izvedbo. 

Opr. št. 0612-91/2021
Maribor – dvorec Radvanje (EID 1-06416) (KS lokalnega pomena) - zaradi opustitve vzdrževanja spomenika lokalnega pomena  je bilo lastniku v letu 2022 izdana odločba o izvedbi vzdrževalnih del. Ker zavezanec del ni izvedel je bil v letu 2023 izdan sklep o dovolitvi izvršbe in s tem podaljšan rok za njihovo izvedbo. Zavezanec po sklepu o dovolitvi izvršbe vzdrževanja še ni izvrši. Prav tako ZVKDS, OE Maribor ni pričel z izvršbo.

Opr. št. 0612-12/2025
Brežice – dvorišče gradu Brežice (EID 1-00049) (KS državnega pomena): zaradi postavitve paviljona v grajskem dvorišču gradu Brežice, v nasprotju z izdanim kulturnovarstvenim soglasjem  je bil na uveden inšpekcijski postopek. V postopku je bila s strani IRSKM izdana odločba s katero je bilo inšpekcijskemu zavezancu odrejena odstranitev predmetnega nadstreška. Pred iztekom roka je zavezanec organu predložil gradbeno dovoljenje, ki ga je izdala Upravna enota Brežice in kulturnovarstveno mnenje ZVKDS, OE Novo mesto. Vsled tega je bil inšpekcijski postopek ustavljen.

Opr. št. 0612-10/2025
Maribor- ambient cerkve sv. Jožefa (EID 1-06414) (KS v območju spomenika lokalnega pomena): zaradi namestitve fotovoltaičnih modulov na strešine samostana in župnijskega doma je bil uveden inšpekcijski postopek, ker se je poseg izveden v nasprotju z izdanimi  kulturnovarstvenimi pogoji. Investitorki je po bila izdana odločba o odstranitvi. Ker sama v roku, ki ji je bil določen z odločbo ni opravila naloženega je bil izdan sklep o dovolitvi izvršbe in določen nov rok za izvedbo.

Opr. Št. 0611-8/2025
[bookmark: _Hlk212732046]izvedba vzdrževalnih del v javno korist; v območju spomenika (EID 1-00738), na zemljišču parc. št. 1058/16  k.o. 2035 Škofja Loka:
Pri inšpekcijskem pregledu je bilo ugotovljeno, da je v delu Kopališke ulice in sicer v dolžini približno 45m od objekta z naslovom Kopališka ulica 1 do objekta z naslovom Kopališka ulica 7, Škofja Loka, odstranjena asfaltna plast na javni cesti ter v delu ceste izveden izkop v globini približno 1,5m zaradi vzdrževalnih del infrastrukturnih vodov. Investitorka Občina Škofja Loka si za poseg ni pridobila kulturnovarstvenega soglasja za raziskavo in odstranitev arheološke ostaline, zato ji je bila dne 10.12.2025 izdana inšpekcijska odločba št. 0611-8/2025-5. Investitorka si je nato dne 18.12.2025 pridobila kulturnovarstveno soglasje za raziskavo in odstranitev arheološke ostaline, ki ga je izdalo Ministrstvo za kulturo Republike Slovenije, št. 355-0018/2025 in s tem izpolnila predmetno inšpekcijsko odločbo.

Opr. Št. 0612-9/2025
odkopavanja in nasipavanja mineralnih surovin v vplivnem območju sakralne stavbne kulturne dediščine (EID 1-02973) in območja arheološkega najdišča (EID 1-30200) na delu zemlj. parc. št. 642, 641/3, 641/1 in 644/62; vse k.o. 931 Radmirje:
Na inšpekcijskem pregledu na kraju samem dne 6.2.2025 je bilo ugotovljeno, da je investitor izvajal zemeljska dela; to je odkopavanje in nasipavanje mineralnih surovin v tlorisni površini 3850m². Ker je iz  vpogleda v prostorski informacijski sistem občin razvidno, da je predmetno zemljišče po namenski rabi kmetijsko zemljišče, je inšpektorica skladno s 3. odstavkom 32. Člena Zakona o inšpekcijskem nadzoru (Uradni list RS, št. 43/07 – UPB in 40/14; ZIN), v delu, ki se nanaša na drugo pristojnost, posredovala prijavo kmetijski inšpekciji v morebitno nadaljnjo obravnavo. Ker je investitor na Občino Ljubno podal vlogo za dopolnitev prostorskega akta Občine Ljubno, je inšpektorica za kulturno dediščino  izdala sklep, s katerim se predmetni inšpekcijski postopek prekine do rešitve predhodnega vprašanja.

Opr. Št. 0612-89/2023
Namestitev sončnih panelov črne barve na strešno kritino rdeče barve objekta župnišča v Špitaliču, v območju spomenika lokalnega pomena: Stare Slemene – območje Žičke kartuzije (EID 1-07929):
Investitor je v območju spomenika lokalnega pomena: Stare Slemene – območje Žičke kartuzije (EID 1-07929) in v vplivnem območju spomenika državnega pomena: Špitalič pri Slovenskih Konjicah – Zgornji samostan Žičke kartuzije (EID 1-00692), ki se varuje z varstvenim režimom Odloka o razglasitvi Žičke kartuzije za kulturni spomenik državnega pomena (Ur. L. RS, št. 46/2015-1926), namestil sončne panele črne barve na strešno kritino rdeče barve objekta župnišča v Špitaliču brez pridobitve pogojev Zavoda za varstvo kulturne dediščine (nadalje Zavod), za kar je bila investitorju dne 11.3.2024 izdana inšpekcijska odločba na podlagi 115. člena Zakona o varstvu kulturne dediščine; pridobitev kulturnovarstvenih pogojev (nadalje KVP) za poseg. Investitor je nato dne 15.3.2024 zaprosil za KVP. Odgovor na poizvedbo na Zavod z dne 20.1.2026 o morebitnih izdanih KVP, inšpektorica še ni prejela. Inšpekcijski postopek se bo nadaljeval po prejetem odgovoru Zavoda



4.2. NADZOR NA PODROČJU JAVNE RABE SLOVENŠČINE

Pravna podlaga: Zakon o javni rabi slovenščine (ZJRS)

Na področju ZJRS so bile načrtovane preventivne dejavnosti s seznanjanjem zainteresirane javnosti o pravicah in obveznostih na področju javne rabe slovenščine v celoti izvedene. 
Načrtovano prioritetno vodenje inšpekcijskih postopkov v okviru nadzora izvrševanja določb javne rabe slovenščine je bilo izvedeno v celoti.

Iz preteklih poročevalnih obdobij je bilo prenesenih 31 prijavnih zadev ter 7 inšpekcijskih zadev in 1 izvršilna zadeva. Na novo zavedenih je bilo 58 prijavnih zadev, skupno s prenesenimi 89. Novo uvedenih inšpekcijskih postopkov je bilo v poročevalnem obdobju 30 Od tega je bilo 31 zadev obravnavanih in rešenih v postopku inšpekcijskega nadzora, 1 v izvršilnem postopku in 75 prijavnih zadev z zaznamkom v spisu, da se postopek ne uvede ali z odstopom pristojnemu organu. V naslednje poročevalno obdobje se prenese 17 prijavnih zadev ter 8 inšpekcijskih zadev ter 1 izvršilna zadeva.



Ocena stanja na področju nadzora ZJRS

Na področju nadzora Zakona o javni rabi slovenščine iz pristojnosti IRSKM se je izpostavila problematika nadzora rabe slovenščine na področju storitev informacijske družbe. Rabo jezika in storitve informacijske družbe obravnavajo poleg temeljnega predpisa, Zakona o javni rabi slovenščine, tudi drugi področni predpisi kot je zakonodaja varstva potrošnikov,  posledično pa se je pojavilo različno pojmovanje stvarne pristojnosti inšpekcijskega nadzora na navedenem področju, izraženo v odstopih zadev v obravnavo med inšpekcijskimi organi.

Pri nadzoru rabe slovenščine na javnih prireditvah ni bilo obravnavanih težjih kršitev, ki bi zahtevale ukrepanje v smislu odprave nepravilnosti, pri nadzoru v zdravstvu pa je bil velik delež zaključenih postopkov z ustavitvijo, ker se je v postopku izkazalo, da zavezanec izpolnjuje zakonske zahteve. . V poročevalnem obdobju je bilo izvedenih ali uvedenih 13 postopkov inšpekcijskega nadzora zaradi (suma) kršitve 11. člena ZZdrS, 19. člena ZPacP ali 63. člena ZZDej. Pri nadzoru določb o rabi jezika v predpisih zdravstvene dejavnosti je učinkovito izvedbo nadzora oviralo nepregledno število sprememb predpisov s področja zdravstva, tako da je bilo zahtevno ugotavljanje kako so bile v času (domnevne) kršitve  predpisa opredeljene zakonske obveznosti zavezanca.



4.2.1.Postopki inšpekcijskega nadzora

Skladno z izhodiščem primarnosti inšpekcijskega nadzora se je pri vseh zadevah v obravnavi najprej preverjalo pogoje za uvedbo inšpekcijskega postopka in ukrepanja v okviru inšpekcijskega nadzora. Izveden je bil nadzor v okvir načrtovanih prioritet na področju poimenovanja in napovedovanja javnih prireditev (24. in 25. člen ZJRS) in na področju rabe slovenščine v zdravstveni dejavnosti.

V okviru obravnave inšpekcijskih zadev je bilo z izrekom ukrepa v odločbi rešenih 5 zadev,  18 zadev je bilo rešenih z ustavitvijo postopka s sklepom ali na zapisnik, 1 z izrekom opozorila po ZIN in 7 z zaznamkom v spisu, da se postopek ne uvede.

Na podlagi izvedenih postopkov inšpekcijskega nadzora iz prejšnjega poročevalnega obdobja  je bil zaključen 1 prenesen postopek upravne izvršbe s prisilitvijo, zavezanec je v postopku izvršbe izpolnili obveznost po odločbi, zato je bil postopek izvršbe ustavljen s sklepom in izvršilna dejanja odpravljena.

1 postopek upravne izvršbe je bil uveden na podlagi postopka nadzora, izvedenega v poročevalnem obdobju in se prenese v naslednje poročevalno obdobje.


Postopki o prekršku

Zaradi kršitve določb ZJRS sta bila vodena 2 postopka o prekršku, v 1 postopku  je bilo namesto izreka sankcije izrečeno 1 opozorilo pravni osebi in odgovornim osebam pravne osebe, v 1 primerih pa izdelana zaznamba, da se postopek ne uvede iz razlogov po četrtem odstavku 51. člena Zakona o prekrških.


4.3.NADZOR NA PODROČJU OBVEZNEGA IZVODA PUBLIKACIJ

Pravna podlaga: Zakon o obveznem izvodu publikacij (ZOIPub) 

Na področju obveznega izvoda publikacij so bili v okviru danih prioritet dela opravljeni vsi načrtovani nadzori pri zavezancih na podlagi prejetih pobud zaradi suma kršitve 5. člena ZOIPub - oddaja obveznih izvodov, ki so bile prenesene ali prejete v poročevalnem obdobju. Preneseni sta bili 2 zadevi v postopku nadzora zaradi suma kršitve 5. člena ZOIPub, v 1 zadevi pa se je izvedel postopek pred izdajo dopolnilne odločbe. V poročevalnem obdobju je bila prejeta 1 pobuda za obravnavo s sumom kršitve 5. člena ZOIPub. 


Ocena stanja na področju obveznega izvoda publikacij

Glede na izvedene postopke je ocena, da je stanje na področju izvrševanja določb ZOIPub urejeno, podana je bila le 1 pobuda in ta s področja oddaje obveznih izvodov publikacij.  Stanje oddaje obveznih izvodov publikacij sicer spremlja nacionalna depozitarna organizacija, Narodna in univerzitetna knjižnica v Ljubljani, ki v poročevalnem obdobju Inšpektoratu ni posredovala nobene pobude za izvedbo nadzora.


4.3.1.Postopki inšpekcijskega nadzora

V vseh zadevah - 2 prenesenih in 1 novi zadevi, je bil dokončan postopek inšpekcijskega nadzora v katerih je bilo ugotovljeno, da zavezanec ni oddal predpisanega števila obveznih izvodov publikacij. V dveh zadevah je zavezanec pred izrekom ukrepa izpolnil obveznosti skladno z ZOIPub, zato sta bila izdana sklepa o ustavitvi postopka. V 1 zadevi je bil zavezancu naložen ukrep pošiljanja manjkajočih obveznih izvodov publikacij in popravek oz. dopolnitev kolofona pri publikaciji, kar je zavezanec izvedel v danem roku. 
Dodatno je bilo v zadevi, rešeni z delno odločbo v predhodnem poročevalnem obdobju, izveden še postopek in izdana dopolnilna odločba z ukrepom oddaje manjkajočega števila obveznih izvodov publikacij. Zavezanec se je na dopolnilno odločbo pritožil in hkrati zaprosil za odlog izvršbe, ki je bil tudi odobren do odločitve pritožbenega organa.
V poročevalnem obdobju je bila rešena pritožba zoper navedeno delno odločbo, s katero je pritožbeni organ deloma potrdil odločbo, deloma pa razveljavil in poslal v reševanje, pri čemer je bila izdana nadomestna odločba. Zoper nadomestno odločbo se je zavezanec prav tako pritožil. zoper delno odločbo pa  je v delu, ki ni bil razveljavljen, sprožil upravni spor pri pristojnem upravnem sodišču

Postopki o prekršku

Zaradi kršitve določb ZOIPub ni bilo vodenega nobenega postopka o prekršku.


4.4.NADZOR NA PODROČJU KNJIŽNIC IN KNJIŽNIČNE DEJAVNOSTI

Pravna podlaga: Zakon o knjižničarstvu (ZKnj-1) 

V letu 2025 so se dejavnosti na področju nadzora knjižnic in knjižnične dejavnosti izvajale  v okviru načrtovane dejavnosti obravnave pobud in prijav, saj poizvedb zainteresirane javnosti o pravicah in obveznostih na področju knjižnične dejavnosti v poročevalnem obdobju ni bilo.

Ocena stanja na področju knjižnic in knjižnične dejavnosti

Na področju nadzora knjižnične dejavnosti ni bilo posebnosti, z vidika prejetih prijav se ocenjuje, da je stanje urejeno zadovoljivo.


4.4.1.Postopki inšpekcijskega nadzora

Obravnavani sta bili 2 prijavni zadevi in izveden 1 postopek inšpekcijskega nadzora. V zvezi s prijavo kršitev je bilo v spisu zadeve zaznamovano, da se postopek nadzora ne uvede, ker kršitev ni podana. Pri izvedbi inšpekcijskega postopka v specialni knjižnici zaradi suma kršitve pogojev za izvajanje javne knjižnične službe je bilo ugotovljeno, da je potreben pregled in ukrepanje iz pristojnosti Narodne in univerzitetne knjižnice v Ljubljani, zato se je NUK podal predlog za ustrezno postopanje.


Postopki o prekršku

Zaradi kršitve določb ZKnj-1 ni bilo vodenega nobenega postopka o prekršku.


4.5.NADZOR NA PODROČJU MEDIJEV IN AVDIOVIZUALNE KULTURE

Pravna podlaga: Zakon o medijih (ZMed)


[bookmark: _Hlk158616831][bookmark: _Hlk220319786]Delovno področje inšpekcijskega nadzora na področju medijev in avdiovizualne kulture, ki ga je do dne 27. 9. 2025 urejal veljavni Zakon o medijih (ZMed), obsega inšpekcijski nadzor na področju obveznosti vpisa v razvid medijev, obveznih programskih vsebin medija, dostopa do javnih informacij, pravice do objave popravka, zaščite slovenskega jezika v medijih, ustreznosti in deležev oglaševalskih vsebin, sponzoriranja programskih vsebin, zaščite pluralnosti medijev (omejitve koncentracije lastništva), preglednosti nad upravljanjem medijev, posebnih pravic in obveznosti (pravica do kratkega poročanja), nekaterih obveznosti radijskih in televizijskih programov, nezdružljivosti opravljanja nekaterih dejavnosti in obveznosti upravljavcev tehnične infrastrukture ter spoštovanja prepovedi razširjanja programskih vsebin, s katerimi se spodbuja k narodni, rasni, verski, spolni ali drugi neenakopravnosti, k nasilju in vojni, ter izziva narodno, rasno, versko, spolno ali drugo sovraštvo in nestrpnost. Novi Zakon o medijih (ZMed-1), ki se je začel uporabljati z dnem 27. 9. 2025, na novo določa javni interes na področju medijev, zakon na novo ureja postopek in merila dodelitve finančne podpore medijem, določa večjo preglednost medijskega lastništva in državnega oglaševanja, zakon na novo opredeli definicijo medija in poskuša urediti tudi položaj t.i. spletnih vplivnežev, zakon kot novost predpisuje obvezno označevanje uporabe umetne inteligence v medijih in razkritje morebitnega nasprotja interesov. ZMed-1 prinaša tudi nov postopek presoje združevanja medijskih podjetij, ki naj bi preprečeval nadaljnjo medijsko koncentracijo. Za nadzor nad tem področjem je pristojna Javna agencija RS za varstvo konkurence (AVK).

4.5.1.Inšpekcijski postopki
[bookmark: _Hlk158384461][bookmark: _Hlk158616513]V letu 2025 smo na IRSKM, zaradi suma kršitev določb ZMed, prejeli 93 prijav domnevnih nepravilnosti. V poročevalnem obdobju je bilo vodenih 68 postopkov inšpekcijskega nadzora, 63 postopkov je bilo začetih na podlagi novih prijav domnevnih kršitev, le 5 nerešenih zadev pa je bilo prenesenih v reševanje iz preteklega poročevalnega obdobja. 
Vsega skupaj je bilo v letu 2025 izvedenih več kot 100 inšpekcijskih nadzorov in pri tem zaključenih 63 postopkov inšpekcijskega nadzora, v katerih je bilo izrečeno 34 preventivnih opozoril (na podlagi 33. člena ZIN) in 2 inšpekcijski odločbi. V 38 primerih je bil inšpekcijski postopek zaključen s sklepom o ustavitvi postopka, ker je bila ugotovljena nepravilnost na podlagi opozorila odpravljena (32), ali pa je bilo v postopku, na podlagi zbranih dejstev in dokazov ugotovljeno, da do kršitve sploh ni prišlo (6). Zaradi neupoštevanja izrečenega opozorila, oziroma zaradi neodzivnosti inšpekcijskega zavezanca v postopku, je bil voden 1 postopek o prekršku in v njem izdana odločba z izrekom globe na podlagi določb Zakona o inšpekcijskem nadzoru (ZIN). V 2 primerih je bilo ugotovljeno, da izdajatelja medija svojega programa ne razširjate več kot 6 mesecev, zato sta bili podani tudi 2 pobudi Ministrstvu za kulturo (MK) za izbris medija iz razvida. Pri približno tretjini prejetih prijav (30) je bilo ugotovljeno, da do domnevne kršitve predpisov ni prišlo, zato postopek sploh ni bil uveden. V vseh teh primerih so bili vlagatelji prijav, skladno z določbami ZIN, o tem pisno obveščeni. V 6 primerih je inšpektor IRSKM ugotovil, da gre za kršitve zakonov ali drugih predpisov, katerih izvajanje nadzoruje druga inšpekcija oziroma drug nadzorni organ, zato jih je odstopil v reševanje pristojnim organom. 
Največ postopkov (34) je bilo tudi v tem poročevalnem obdobju uvedenih zoper izdajatelje televizijskih in radijskih programov na podlagi prijave Agencije za komunikacijska omrežja in storitve Republike Slovenije (AKOS), zaradi nespoštovanja določbe tretjega odstavka 14. člena ZMed. IRSKM je v vseh primerih presodil, da so izpolnjeni pogoji za izrek preventivnega ukrepa na podlagi določb ZIN in je zato izdajateljem programov izrekel 34 preventivnih opozoril. V večini primerov (32) so zavezanci obveznost izpolnili naknadno in je bil postopek posledično ustavljen. V 2 primerih se je izkazalo, da izdajatelj svoje dejavnosti ne opravlja več kot šest mesecev, zato je bil na MK posredovan poziv za izbris medija iz razvida medijev, inšpektor pa je obenem presodil, da nadaljevanje postopka ni več smiselno.

1 postopek inšpekcijskega nadzora je bil začet že na podlagi določb novega ZMed-1, zaradi domnevne kršitve 57. člena tega zakona, vendar do konca poročevalnega obdobja še ni bil zaključen. 

Preostale prijave so se nanašale na naslednje kršitve (navedene po vrsti po številu prejetih prijav):
- domnevne kršitve pravice do popravka objavljenega obvestila (26. do 31. člen ZMed);
- nepravilnosti pri oglaševanju oziroma oglaševalskih vsebinah v medijih (46. in 47. člen ZMed);
- izdajanje medija brez vpisa v razvid medijev pri pristojnem ministrstvu (12. do 16. člen ZMed);
- domnevno nespoštovanje zaščite slovenskega jezika v medijih (5. in 51. člen ZMed);
- domnevne kršitve prepovedi razširjanja programskih vsebin, s katerimi se spodbuja k narodni, rasni,  
  verski, spolni ali drugi neenakopravnosti, k nasilju in vojni, ter izziva narodno, rasno, versko, spolno ali 
  drugo sovraštvo in nestrpnost (8. člen ZMed) in
- domnevne kršitve pravic in obveznosti uredništva (18. člen ZMed).


Postopki o prekršku

Na področju medijev je bilo v letu 2025 vodenih 20 postopkov o prekršku. 17 postopkov je bilo začetih na novo, na podlagi prejetih prijav, oziroma na podlagi lastne zaznave suma storitve domnevnih kršitev, 3 postopki pa so bili preneseni v reševanje še iz leta 2024. V prekrškovnih postopkih je bilo izdano 10 odločb o prekršku z izrekom globe pravni osebi in odgovorni osebi pravne osebe, 6 odločb z izrekom opomina in 1 opozorilo na podlagi ZP-1. V 3 primerih je bilo v spisu zaznamovano, da prekrškovni organ ne bo izdal odločbe o prekršku oziroma vložil obdolžilnega predloga, ker v postopku domnevne kršitve ni bilo mogoče potrditi ali pa je bil podan eden od razlogov iz četrtega odstavka 51. člena ZP-1. Na dan 31. 12. 2025 so bili zaključeni vsi postopki o prekršku.
Na dan 31. 12. 2025 je na področju nadzora nad izvajanjem določb ZMed še 5 nerešenih zadev.

Ocena stanja na področju medijev

Formalno stanje glede obvladovanja prejetih prijav domnevnih kršitev je na področju medijev še vedno sorazmerno dobro. Z veliko opravljenega dela v preteklih poročevalnih obdobjih je pristojni inšpektor dosegel, da na tem področju zaostankov praktično ni več. Seveda pa se je potrebno zavedati, da je, predvsem kar zadeva področje elektronskih medijev, še zlasti pa kar zadeva nadzor nad dejavnostjo vplivnežev na družbenih omrežjih, ki ga na novo ureja ZMed-1, področje tako obsežno in v stalnem porastu, da je praktično neobvladljivo in da seveda veliko kršitev ostane nezaznanih in nesankcioniranih. Težav, ki so izvirale iz nedorečene zakonodaje, o katerih smo poročali v preteklih poročevalnih obdobjih tudi novi zakon ni odpravil v celoti. Že takoj po začetku izvajanja tega zakona se je namreč pokazalo, da kljub dobrim namenom zakonodajalca, cilj ni bil dosežen in da novi zakon mestoma prinaša še več negotovosti in nedorečenosti v zvezi z izvajanjem inšpekcijskega nadzora.



4.6. ZAKON O RADIOTELEVIZIJI SLOVENIJA

Inšpekcijski nadzor nad izvajanjem določb Zakona o Radioteleviziji Slovenija (ZRTVS-1), v skladu s 44. členom tega zakona, izvajata IRSKM in Tržni inšpektorat (TIRS). IRSKM izvaja inšpekcijski nadzor nad izvajanjem določb 10., 11. in 12. člena ZRTVS-1, TIRS pa nad določbami, ki se nanašajo na prijavo sprejemnika in obveznostjo plačila prispevka (31. člen ZRTVS-1). 

Ocena stanja

Stanje na področju opravljanja inšpekcijskega nadzora nad izvajanjem ZRTVS-1 lahko ocenimo kot sorazmerno dobro. Kot že zgoraj navedeno, je večina prijav domnevnih nepravilnosti, ki jih na IRSKM obravnavamo s tega področju, bolj posledica nerazumevanja pristojnosti s strani vlagateljev prijav. V poročevalnem obdobju smo zoper Javni zavod RTV Slovenija uvedli le 1 postopek inšpekcijskega nadzora in nobenega postopka o prekršku zaradi domnevnih kršitev določb ZRTVS-1.


4.6.1. Postopki inšpekcijskega nadzora


IRSKM je v letu 2025 prejel 8 novih prijav domnevnih kršitev določb ZRTVS-1. V vseh primerih je bil domnevni kršitelj Javni zavod RTV Slovenija, oziroma njegove odgovorne osebe, kot izhaja iz določb ZRTVS-1. 

Pri 3 pobudah za nadzor, ki je vse posredoval en in isti vlagatelj prijave, je bilo že iz vsebine prijave ugotovljeno, da zatrjevanih kršitev določb ZRTVS-1 ni bilo mogoče potrditi. V teh primerih gre bolj za domnevno neprimerno komunikacijo PR službe in drugih odgovornih oseb z uporabnikom storitev oziroma vlagateljem teh prijav. Pri 1 prijavi je šlo za problematiko znotraj uredništva Regionalnega RTV centra Koper/Capodistria in za domnevno kršitev etičnih pravil in norm ter določb Statuta RTV Slovenija in Etičnega kodeksa članov programskega odbora, torej je šlo za domnevne nepravilnosti, za obravnavo katerih so pristojni drugi nadzorni organi. V 3 primerih je bil povod za prijavo na IRSKM spor glede plačevanje RTV prispevka. V vseh teh primerih so bile prijave posredovane v reševanje TIRS.
V 1 primeru pa je bila, po mnenju vlagatelja prijave, odločitev vodstva RTV Slovenija v nasprotju z načelnimi določbami o spoštovanju politične uravnoteženosti, enakopravnosti in pluralnosti javnega servisa, ki so določene v 4. in 5. členu ZRTVS-1. Na podlagi te prijave ugotovitveni postopek še poteka.

Na dan 31. 12. 2025 je na področju nadzora nad izvajanjem določb ZRTVS-1 še 1 nedokončan postopek inšpekcijskega nadzora.



4.7. NADZOR NAD SLOVENSKIM FILMSKIM CENTROM, JAVNO AGENCIJO RS
Pravna podlaga: Zakon o Slovenskem filmskem centru, javni agenciji RS(ZSFCJA)

V skladu z določbo 22. člena ZSFCJA je bila IRSKM dodeljena pristojnost za vodenje inšpekcijskega nadzora tudi nad izvajanjem določb tega zakona, ki se nanašajo na namen, dejavnost, delovanje, organizacijo, financiranje in nadzor nad Slovenskim filmskim centrom, javno agencijo RS. 

Ocena stanja

[bookmark: _Hlk220335356][bookmark: _Hlk220401594]Stanje na področju nadzora nad izvajanjem določil ZSFCJA lahko z vidika obvladovanja prejetih prijav domnevnih kršitev ocenimo kot dobro. Kot rečeno, na tem področju v poročevalnem obdobju 2025 na IRSKM nismo zaznali omembe vrednih težav. Na tem mestu velja omeniti, da je Ministrstvo za kulturo v tem mandatu pripravilo predlog novega Zakona o Slovenskem avdiovizualnem centru, javni agenciji RS (ZSAVC), ki naj bi z združitvijo Slovenskega filmskega centra in javnega zavoda Filmski center Viba film Ljubljana, to področje uredil nekoliko drugače, vendar je predlog ostal v fazi medresorskega usklajevanja in seveda ni realno pričakovati, da bi bil sprejet še v času te vlade.


4.7.1. Postopki inšpekcijskega nadzora
[bookmark: _Hlk187836301]
V letu 2025 smo na IRSKM obravnavali samo 1 novo prijavo domnevnih nepravilnosti oziroma pobudo za nadzor, zaradi domnevnih kršitev ZSFCJA, pri kateri pa je bilo v postopku ugotavljanja dejanskega stanja ugotovljeno, da do kršitve zakona ni prišlo. Tudi nerešenih zadev s tega področja ni bilo, zato v tem poročevalnem obdobju ni bil voden noben inšpekcijski postopek ali postopek o prekršku.

[bookmark: _Hlk187144778]Na dan 31. 12. 2025 tako na področju nadzora nad izvajanjem določb ZSFCJA ni nerešenih zadev.

[bookmark: bookmark43]
4.8. VARSTVO DOKUMENTARNEGA IN ARHIVSKEGA GRADIVA TER DEJAVNOSTI ARHIVOV

Pravna podlaga: Zakon o varstvu dokumentarnega in arhivskega gradiva ter arhivih (ZVDAGA)   in Zakon o arhivskem gradivu, ki vsebuje osebne podatke o zdravljenju pacienta (ZAGOPP)

Pristojnost IRSKM za izvedbo inšpekcijskega nadzora na področju arhivov in arhivske dejavnosti izhaja iz določbe 75. člena ZVDAGA, 8. člena ZAGOPP in 5. člena ZDUGOTO. 
Inšpekcijski nadzor nad izvajanjem določb ZVDAGA in na njegovi podlagi izdanih podzakonskih predpisov obsega nadzor nad varstvom dokumentarnega in arhivskega gradiva ter arhivsko javno službo. Nadzor nad izvajanjem določb ZAGOPP obsega nadzor nad arhivskim gradivom, ki vsebuje osebne podatke o zdravljenju pacienta. Nadzor nad določbami ZDUGOTO obsega nadzor nad odbiro gradiva iz 2. člena tega zakona, ki ima lastnosti arhivskega gradiva, in izročitvijo Arhivu RS.  

Ocena stanja na področju, ki ga pokriva inšpektorat
[bookmark: _Hlk153186572]Izzivov na področju arhivov in arhivske dejavnosti je več, so vezani na specifike področja, spremenljivo število in vsebino prijav, vzpostavljeno prakso izvajanja nadzora na področju varstva gradiva v fizični (predvsem papirni) obliki, ter prakso nadzora na področju varstva gradiva v digitalni obliki. 

Na področju arhivov in arhivske dejavnosti se je v letu 2025 povečalo število prejetih prijav in pobud domnevnih kršitev določb ZVDAGA in ZAGOPP, ki jih je bilo potrebno glede na zastavljene strateške usmeritve prioritetno obravnavati. Večji del prijav in pobud, ki jih je IRSKM prejel, se je torej nanašal na primere ko zaradi domnevno nepravilnega ravnanja oziroma rabe ali opustitve dolžnega ravnanja z dokumentarnim in arhivskim gradivom obstaja domnevna nevarnost poškodovanja na dokumentarnem in arhivskem gradivu (npr. kot posledica ne zagotavljanja materialnih, kadrovskih in finančnih pogojev za varstvo arhivskega gradiva ali/in nepoznavanja/neupoštevanja arhivske zakonodaje) ali obstaja domnevna nevarnost škode na dokumentarnem arhivskem gradivu (npr. da bo gradivo okrnjeno). Šele tekom postopka je bilo mogoče ugotoviti ali je navedba oz. domneva iz prijave oz. pobude resnična. V tem primeru so bili v postopku s strani pristojne inšpektorice IRSKM izrečeni ustrezni ukrepi.    

[bookmark: _Hlk219466541]Na področju varstva dokumentarnega in arhivskega gradiva so se v letu 2025 prednostno obravnavale pobude in prijave, ki so se nanašale na:
· materialno varnost gradiva (1. odst. 39. člena ZVDAGA);
· ohranjanje gradiva (1. odst. 39. člena ZVDAGA); 
· izročitev arhivskega gradiva arhivu (1. odst. 40. člena ZVDAGA);
· prenehanje javnopravnih oseb, statusno spremembo javnopravnih oseb ter prenehanje pravnih oseb zasebnega prava (41. člen ZVDAGA);
· izvajanje storitev arhiviranja (27. člen UVDAG) 
· faze priprave oz. organizacije zajema in hrambe gradiva v digitalni obliki (17. in 18. člen ZVDAGA) 
· lastno varstvo gradiva (62. člen ZVDAGA)
Ne glede na navedeno je IRSKM, tako kot že vrsto let doslej, na podlagi ocene tveganja in izraženega javnega interesa, upoštevajoč zastavljene strateške usmeritve in prioritete za leto 2025, nadaljeval z izvedbo sistemskih nadzorov nad spoštovanjem določenih zakonskih zahtev. V letu 2025 je bil izveden načrtovan sistemski nadzor nad spoštovanjem določbe 17., 18. in 21. člena ZVDAGA pri nekaterih državnih organih (ministrstvih). Sistemski inšpekcijski nadzor je bil naravnan preventivno, in je na področju obveznosti, ki jih določa zakon do zavezancev, pripomogel k izboljšanju pravne urejenosti in stanja varovanih javnih koristi na tem področju. 

4.8.1. Inšpekcijski postopek 

[bookmark: _Hlk126226109]Dejavnost inšpekcijskega nadzora na področju arhivske dejavnosti je v letu 2025 obsegala predvsem obravnavo prijav v inšpekcijskem postopku in izvedba sistemskega nadzora. 
V letu 2025 je bilo, na podlagi prejetih pobud in v okviru sistemskega nadzora, na novo obravnavanih skupno 38 zadev s področja arhivske dejavnosti. V postopkih inšpekcijskega nadzora je bilo v letu 2025 skupno izdanih 6 odločb o odpravi nepravilnosti, 6 opozoril, 1 sklep o dovolitvi izvršbe, vodena je bila 1 ustna obravnava.   

Inšpekcijski nadzor je bil izveden na podlagi ocene tveganja in izraženega javnega interesa, upoštevajoč zastavljene strateške usmeritve in prioritete za leto 2025. Obravnavalo se je zadeve iz več poročevalnih obdobjih in različnih vsebinskih področij (gradivo v fizični obliki in digitalni obliki). Prioritetni inšpekcijski nadzori so bili izvedeni v primerih, v katerih je bila prednostna obravnava upravičena z vidika varstva javnega interesa in so se nanašali na arhivsko gradivo, ki imajo status kulturnega spomenika. 

Na dan 31. 12. 2025 niso bile obravnavne vse zadeve in niso bili zaključeni vsi postopki na področju nadzora arhivske dejavnosti. Nedokončane in neobravnavane zadeve so se prenesle v prihodnje poročevalno obdobje. 
Sistemski nadzor 

V letu 2025 je IRSKM na področju varstva dokumentarnega in arhivskega gradiva nadaljeval z izvajanjem sistemskega nadzora nad izpolnjevanjem določb ZVDAGA glede varstva e-arhivske dediščine (17., 18. in 22. člen ZVDAGA), ki se je začel v letu 2020, pri ustvarjalcih arhivskega gradiva večjega pomena: državni upravi (ministrstva). Nadzor je zajemal predvsem fazo priprave na zajem in hrambo gradiva v digitalni obliki ter fazo priprave in sprejema notranjih pravil za zajem in hrambo gradiva v digitalni obliki. V manjši meri tudi fazo sprememb in dopolnitev notranjih pravil zaradi ugotovljenih pomanjkljivosti. V okviru sistemskega nadzora se je vodilo skupno 13 postopkov inšpekcijskega nadzora in 2 izvršilna postopka. V okviru sistemskega nadzora se je v okviru postopkov pri zavezancih preverjalo izvrševanja že sprejetih ukrepov oz. izdalo nove ukrepe za zagotovitev varstva gradiva v digitalni obliki. 
 
V okviru sistemskega nadzora se je pri zavezancih (javnopravne osebe ki zajemajo ali hranijo gradivo v digitalni obliki ter ponudnik storitev zajema in hrambe) ugotavljalo domnevno kršitev določbe 18. člena ZVDAGA, ki določa, da morata javnopravna oseba, ki bo zajemala ali hranila gradivo v digitalni obliki, in ponudnik storitve zajema in hrambe oziroma spremljevalnih storitev sprejeti notranja pravila v skladu s tem zakonom, pravilnikom o enotnih tehnoloških zahtevah, drugimi podzakonskimi predpisi ter pravili stroke in ravnati v skladu z njimi.

Pri tem se je v okviru nadzora pri zavezancih preverjalo, ali sledijo fazam priprave in organizacije zajema in hrambe, ki so določene s 17. členom ZVDAGA: 
- priprava na zajem in hrambo;
- priprava in sprejem notranjih pravil za zajem in hrambo gradiva v digitalni obliki;
- spremljanje izvajanja notranjih pravil in ukrepanje ob odstopanjih v skladu z notranjimi pravili;
- spremembe in dopolnitev notranjih pravil zaradi spremembe veljavnih predpisov, tehnološkega napredka, spoznanj stroke ali ugotovitev pomanjkljivosti pri internem nadzoru.

V letu 2025 je nadzor IRSKM obsegal predvsem preverjanje izvrševanja ukrepov (bodisi za izvedbo prve ali druge faze zajema in e-hrambe), ki so bili določeni z ureditvenimi odločbami v preteklem poročevalnem obdobju. Nadzor IRSKM je obsegal tudi nadzor nad ministrstvom, ki ima za potrebe ZVDAGA tako status t.i. javnopravne osebe kot tudi status t.i. ponudnika storitve zajema in hrambe oziroma spremljevalnih storitev.  

Zaradi vsebinsko zahtevne problematike in dolgotrajnosti postopkov ter drugih pobud in prijav domnevnih kršitev ZVDAGA, ki jih je bilo potrebno obravnavati prioritetno, se sistemski nadzor ni izvedel v celoti oz. na vseh ministrstvih. Sistemski nadzor se bo nadaljeval v letu 2026.   

Pomembnejši postopki inšpekcijskega nadzora na področju arhivske dejavnosti:
V letu 2025 se je v več inšpekcijskih postopkih IRSKM obravnavalo gradivo, različnih pravnih in fizičnih oseb (ki so bodisi šle v stečaj ali bile zaradi zaključka stečajnega postopke izbrisane iz registra) v fizični obliki, ki je bilo potencialno ogroženo zaradi stečaja ponudnika storitve arhiviranja v Ilirski Bistrici, Hramba d.o.o. v stečaju (41. člen ZVDAGA). Pri tem se je v postopkih prioritetno obravnavalo gradivo tistih ustvarjalcev v stečaju, katerih gradivo ima status arhivskega gradiva. 
· Dokumentarno gradivo Kraški Zidar d.d. v stečaju, v obsegu okoli 3.000 arhivskih škatel, je bilo v letu 2025, zaradi materialne ogroženosti, preseljeno iz lokacije v Ilirski Bistrici k novemu izvajalcu storitev, kjer je bilo gradivo začasno shranjeno v ustreznih depojih. Nov izvajalec storitve je izvedel popis celotnega gradiva, pristojni arhiv PAK je pripravil dodatna pisna strokovna navodila.   
· Dokumentarno gradivo Merkur d.d. v stečaju, v obsegu okoli 61 arhivskih škatel, je bilo v letu 2025, zaradi materialne ogroženosti, preseljeno iz lokacije v Ilirski Bistrici k novemu izvajalcu storitev, kjer je bilo gradivo shranjeno v ustreznih depojih. 
· Dokumentarno gradivo SCT stanovanjski inženiring d.o.o. Ljubljana v stečaju, v obsegu 72 arhivskih škatel, je bilo v letu 2025, zaradi materialne ogroženosti, preseljeno iz lokacije v Ilirski Bistrici k novemu izvajalcu storitve arhiviranja, kjer je bilo gradivo shranjeno v ustreznem depoju.   
IRSKM je v letu 2025 izvedel obsežen nadzor nad varstvom gradiva na ZRC SAZU. Ogledi so bili izvedeni pri Upravi ZRC SAZU in pri petih inštitutih ZRC SAZU.  
· Uprava ZRC SAZU je, na podlagi izdane odločbe IRSKM o odpravi nepravilnosti (18. člen in 1. odst. 39. člena ZVDAGA), v letu 2025 izvedla več ukrepov s katerimi je med drugim izboljšala materialno varstvo gradiva v dislociranem depoju ter začela s sistemsko ureditvijo postopkov zajema in e-hrambe gradiva v digitalni obliki, ki ga prejema ali nastaja pri delu ZRC SAZU. Postopek še ni zaključen. 
· Inštitut za slovenski jezik ZRC SAZU, je na podlagi opravljenega nadzora IRSKM, po izdanem opozorilu (1. odst. 39. člena ZVDAGA), v letu 2025 odpravil manjše nepravilnosti ter vzpostavil zakonito stanje. 
· Glasbeno narodopisni inštitut ZRC SAZU je v letu 2025 sprejel ukrepe potrebne za odpravo ugotovljenih nepravilnosti (62. člen ZVDAGA). Postopek še ni zaključen.
· Na preostalih treh inštitutih ZRC SAZU nepravilnosti v nadzoru niso bile ugotovljene.    

Detektivska zbornica RS je, na podlagi opozorila IRSKM (39. člen ZVDAGA v povezavi z 8. odst. 40. člena ZVDAGA), v letu 2025 s posredovanimi podatki sodelovala pri pripravi Pisnih strokovnih navodil, ki jih je sprejel Arhiv RS, ki veljajo za gradivo v fizični in digitalni obliki ter s tem izvršila zadnji ukrep iz opozorila.   
Srednja zdravstvena šola Ljubljana je, na podlagi izdane odločbe IRSKM o odpravi nepravilnosti (40. člen ZVDAGA), v letu 2025 odbrala in izročila arhivsko gradivo šole pristojnemu ZAL, za obdobje 1959–1993, v obsegu 26 arhivskih škatel.

Osnovna šola Matija Valjavca Preddvor je, na podlagi izdane ureditvene odločbe IRSKM (40. člen ZVDAGA), v letu 2025 odbrala arhivsko gradivo šole in njenih podružnic ter ga izročila pristojnemu ZAL za obdobje 1878–2001, v obsegu 25 arhivskih škatel.  
Osnovna šola Košana je, na podlagi izdane ureditvene odločbe IRSKM (39. člen ZVDAGA), v letu 2025 določila odgovorno osebo za izvajanje obveznosti iz 1., 2., 3., 4., 5., in 6. odst. 39. člena ZVDAGA. Postopek bo zaključen, ko bodo izvršeni tudi drugi ukrepi iz odločbe IRSKM (8. odst. 39. člena ZVDAGA in 1. odst. 40. člena ZVDAGA).    
Zdravstveni dom Dravograd je, na podlagi izdane ureditvene odločbe IRSKM (1. odst. 39. člen ZVDAGA), zaradi potencialne ogroženosti gradiva, začel z izvajanjem ukrepov glede materialne varnosti gradiva v enem izmed depojev zavezanca. Postopek še ni zaključen. 
Ministrstvo za digitalno preobrazbo RS je v letu 2025 (18. člena ZVDAGA v povezavi z določbo 22. členom ZVDAGA), na podlagi pridobljenih Strokovnih mnenj Arhiva RS o skladnosti sprejetih Notranjih pravil ministrstva, nadaljevalo s postopki spreminjana oz. dopolnjevanja notranjih pravi.       
Ministrstvo za zunanje in evropske zadeve RS je, na podlagi izdane odločbe IRSKM o odpravi nepravilnosti (39. člen in 18. člen ZVDAGA), v letu 2025 sprejelo dopolnitev Pisnega strokovnega navodila za odbiranje arhivskega gradiva iz dokumentarnega za MZEZ ter pripravilo in sprejelo Notranja pravila za zajem in e-hrambo gradiva ministrstva v digitalni obliki.   
Ministrstvo za vzgojo in izobraževanje RS je, na podlagi izdane odločbe IRSKM o odpravi nepravilnosti (18. člen ZVDAGA), v letu 2025 zaključilo z izvedbo priprave na zajem in e-hrambo gradiva v digitalni obliki. 
Ministrstvo za visoko šolstvo, znanost in inovacije RS je, na podlagi izdane odločbe IRSKM o odpravi nepravilnosti (18. člen ZVDAGA), v letu 2025 zaključilo z izvedbo priprave na zajem in e-hrambo gradiva v digitalni obliki. 
Ministrstvo za solidarno prihodnost RS je, na podlagi izdane odločbe IRSKM o odpravi nepravilnosti (18. člen ZVDAGA), v letu 2025 zaključilo z izvedbo priprave na zajem in e-hrambo gradiva v digitalni obliki. 
Ministrstvo za okolje, podnebje in energijo RS je, na podlagi izdane odločbe IRSKM o odpravi nepravilnosti (18. člen ZVDAGA), v letu 2025 zaključilo z izvedbo priprave na zajem in e-hrambo gradiva v digitalni obliki. 


Postopki o prekršku
Skladno z določbo 75. člena ZVDAGA je IRSKM pristojen za nadzor izvajanja določb ZVDAGA, katerih kršitve so z ZVDAGA določene kot prekrški. 
Postopki o prekršku zaradi povečanega prejema prijav in pobud ter izvedbe obsežnega sistemskega nadzora na področju arhivske dejavnosti, upoštevajoč kadrovsko zasedenost IRSKM, v letu 2025 niso bili uvedeni.   
Na dan 31. 12. 2025 niso bili rešeni vsi postopki o prekršku na področju arhivov in arhivske dejavnosti. 


4.9. NADZOR NA PODROČJU URESNIČEVANJA JAVNEGA INTERESA ZA KULTURO
Pravna podlaga: Zakon o uresničevanju javnega interesa za kulturo (ZUJIK)

Pristojnost za izvajanje inšpekcijskega nadzora nad izvajanjem določb ZUJIK je določena v 121. členu ki določa, da Inšpekcijski nadzor nad izvajanjem določb tega zakona in na njegovi podlagi izdanih predpisov in drugih aktov izvaja inšpektorat ministrstva, pristojnega za kulturo, ter v 122. členu ZUJIK, ki določa, da Inšpekcijski nadzor iz prejšnjega člena obsega tudi nadzor nad oddajanjem javne kulturne infrastrukture v upravljanje oziroma v uporabo in nadzor nad izvajanjem ukrepa umetniškega deleža v javnih investicijskih projektih v skladu z določbami tega zakona.
[bookmark: _Hlk189224729][bookmark: _Hlk188534384]V IRSKM je pristojnost opravljanja inšpekcijskega nadzora nad izvajanjem ZUJIK razdeljena med vse inšpektorje. Konkretne naloge, reševanje posameznih primerov in izvedba preventivnih dejavnosti pa se posameznemu inšpektorju dodeljujejo sproti glede na njihovo vsebino. V letu 2025 sta nadzor nad določbami ZUJIK izvajali dve inšpektorici IRSKM. 


Ocena stanja na področju, ki ga pokriva inšpektorat
ZUJIK je v letu 2025 doživel dve spremembi oz. dopolnitvi, ki so tudi posledica pobud IRSKM v zvezi z izvrševanjem nadzora nad določbo 75. člena ZUJIK. 

Novela ZUJIK-I, ki je bila dne 7. 10. 2025 objavljena v Uradnem listu RS, predstavlja najobsežnejšo spremembo ZUJIK v zadnjih dvajsetih letih, ki prinaša spremembe v šestih ključnih sklopih, tudi na področju javne kulturne infrastrukture. Pri tem je bila spremenjena in dopolnjena večina določb, ki so umeščene v poglavje »javna infrastruktura na področju kulture«, tudi 73., 74. in 75. člen ZUJIK, s čimer se je zagotovilo dovolj jasne kriterije in merila, ki med drugim določajo kdaj javna kulturna infrastruktura presega lokalni pomen in postane predmet širšega javnega interesa. 

Na področju javnega interesa s področja kulture so zaradi nadzora IRSKM nad izvajanjem določbe 75. člena ZUJIK, ki je bil izveden v letih 2023–2025, opazne pozitivne spremembe, ki so v javnem interesu. K sistemskemu reševanju izzivov področja pa je pripomoglo sprejetje obeh novel.  

4.9.1. Inšpekcijski postopek
Na področju javnega interesa s področja kulture so se v letu 2025 obravnavale pobude in prijave, ki so se nanašala na domnevne kršitve v zvezi s spoštovanjem slovenskega jezika (6. člen ZUJIK), izvedbo javnih razpisov in na interno delovanje (vodenje in upravljanje) zavodov s področja kulture.  
V letu 2025 sta bila izdana 2 sklepa o ustavitvi postopka in 4 zaznambe v spisu. Zaključena je bila 1 prenesena zadeva nadzora, v kateri je bila sicer kršitev ugotovljena, postopek pa ustavljen, saj za kršitev ni bilo več moč izreči ukrepa za odpravo kršitve. Obravnavani sta bili še 2 prijavni zadevi in zaključeni z zaznamkom v spisu, da je kršitev že bila obravnavana in 1 inšpekcijska zadeva, zaključena z izdajo sklepa o ustavitvi postopka, ker je zavezanec uskladil napovedano ravnanje in pridobil dovoljenje Ministrstva za kulturo za izjemo od obveznosti rabe slovenščine po 6. členu ZUJIK. V dveh primerih je bilo po preverjanju podatkov iz prijavnega spisa zaznamovano v spis, da se postopek ne bo vodil. V 2 zadevah se je nadzor začel, vendar postopek v tem poročevalnem obdobju še ni bil zaključen. 2 pobudi pa sta bili odstopljeni pristojnim inšpekcijskim službam.  

Sistemski nadzor
[bookmark: _Hlk153184399]
V letu 2025 je IRSKM izvedel načrtovane sistemske inšpekcijske nadzore nad spoštovanjem določbe 75. člena ZUJIK pri upravljalcih oz. uporabnikih javne kulturne infrastrukture v Mariboru, Vrhniki, Ljubljani, Kamniku in Žalcu. Nadzori so se zaključili pred uveljavljeno novele ZUJIK-I. V postopkih je bilo sestavljenih 5 zapisnikov in izdanih 5 sklepov o ustavitvi.  

V okviru sistemskega inšpekcijskega nadzora se je v inšpekcijskih postopkih, začetih zaradi domnevne kršitve določbe 75. člena ZUJIK, na primeru razpoložljive dokumentacije (računov, pogodb, vlog) ugotavljalo ali zavezanci kot upravljalci javne kulturne infrastrukture oddajajo infrastrukturo kulturnim izvajalcem za izvajanje kulturnih projektov/programov ter pri tem od izvajalcev zahtevajo samo nadomestilo v višini dejanskih stroškov, ki so s tem dogodkom nastali. Pri tem je bilo ugotovljeno, da obveznost oddaje javne kulturne infrastrukture ali njenega dela v uporabo javnim zavodom, javnim skladom ali javnim agencijam s področja kulture ali drugim kulturnim izvajalcem za izvajanje javnih kulturnih programov ali kulturnih projektov ni usklajena z določbo 75. člena ZUJIK na način, da bi bilo iz okvirnega stroškovnega cenika/ponudb/pogodb/računov zavezancev (upravljalcev javne kulturne infrastrukture) nedvoumno razvidno, da se od kulturnih izvajalcev zahteva samo nadomestilo v višini dejanskih dodatnih stroškov, ki so nastali s posameznim dogodkom (projektom/programov). 
Prekrškovni postopek 
ZUJIK posebej v 6. členu opredeljuje obveznosti rabe slovenščine pri izvajanju kulturnih prireditev, tudi za filme in določa prekršek za kršitve zadevne določbe ZUJIK. V poročevalnem obdobju je bilo pri obravnavi pobud za nadzor ali prijav kršitev rabe slovenščine ob predvajanju filmov ugotovljeno, da je podana kršitev specialne določbe ZUJIK in ne bolj splošne določbe po Zakonu o javni rabi slovenščine.

Zaradi kršitve določb ZUJIK je bil voden 1 postopek o prekršku, v katerem je bila izdana pravni in odgovorni osebi odločba o prekršku z izrekom opomina obema kršiteljicama.



4.10. NADZOR NA PODROČJU VOLILNE IN REFERENDUMSKE KAMPANJE V MEDIJIH

Podlaga: Zakon o volilni in referendumski kampanji (ZVRK)

Pristojnost za izvajanje inšpekcijskega nadzora nad izvajanjem določb Zakona o volilni in referendumski kampanji (ZVRK) je določena v 40. členu tega zakona, ki pristojnost za nadzor razdeli med naslednje nadzorne organe: inšpektorat, pristojen za notranje zadeve, inšpektorat, pristojen za kulturo in medije, pristojne inšpekcije ali redarstvene službe lokalnih skupnosti in računsko sodišče. IRSKM je na podlagi te določbe pristojen za nazor nad izvajanjem določb 5., 6. in prvega odstavka 7. člena ZVRK, ki se vse nanašajo na potek volilne in referendumske kampanje v medijih.


Ocena stanja

[bookmark: _Hlk220401545]Večjih težav pri opravljanju inšpekcijskega nadzora nad izvajanjem določb ZVRK, ki izhaja iz veljavne zakonodaje, v poročevalnem obdobju nismo zaznali. Stanje lahko z vidika obvladovanja prejetih prijav, pritožb, sporočil in drugih vlog ocenimo kot dobro. Kot že zgoraj navedeno se morebitna problematika inšpekcijskega nadzora na tem področju pojavlja izključno v obdobjih izvajanja volilne ali referendumske kampanje. Potrebno je še omeniti, da je pristojni inšpektor IRSKM v tem poročevalnem obdobju aktivno sodeloval v delu medresorske delovne skupine, ki pripravlja izvršni predpis, s katerim bo urejen nadzor in razdelitev pristojnosti posameznih inšpekcijskih organov za izvajanje nove evropske uredbe - Uredbe (EU) 2024/900 Evropskega parlamenta in Sveta, z dne 13. marca 2024, o preglednosti in ciljanem političnem oglaševanju. Ta pa bo prinesel dodatne pristojnosti IRSKM na tem področju, ki ne bodo več omejene samo na čas volilne in referendumske kampanje. Za izvajanje novih nalog bo zato potrebno zagotoviti tudi kadrovsko okrepitev IRSKM.


4.10.1. Postopki inšpekcijskega nadzora

[bookmark: _Hlk215740980]V letu 2025 smo na IRSKM obravnavali 2 prijavi domnevnih nepravilnosti v zvezi s kampanjo pred referendumom o Zakonu o dodatku k pokojnini za izjemne dosežke na področju umetnosti (OdZDPIDU) in 3 prijave v zvezi z domnevnimi kršitvami v kampanji pred referendumu o Zakonu o pomoči pri prostovoljnem končanju življenja (ZPPKŽ).
V 1 primeru je bil izveden postopek o prekršku in kršitelju (RTV Slovenija) izdana odločba o prekršku z izrekom globe, odločitev zaradi vložene zahteve za sodno varstvo še ni pravnomočna. V 1 primeru bilo kršitelju izrečeno preventivno opozorilo, v 3 primerih pa je bilo na podlagi preverjanja dejanskega stanja ugotovljeno, da do kršitve določb tega zakona ni prišlo.

Na dan 31. 12. 2025 na področju nadzora nad izvajanjem določb ZVRK ni nerešenih zadev.


5. Opravljanje nadzora v sodelovanju z drugimi inšpekcijami
Skupni inšpekcijski nadzori z drugimi inšpekcijskimi službami ali drugimi državnimi organi v letu 2025 niso bili načrtovani, so pa bili v nekaterih primerih (po potrebi) opravljeni iz področja NKD z Inšpektoratom RS za okolje in prostor.

5a. Inšpekcije, s katerimi poteka sodelovanje
5b. Področja, na katerih poteka nadzor v sodelovanju z drugimi inšpekcijami
Skupni inšpekcijski nadzori z drugimi inšpekcijskimi službami ali drugimi državnimi organi v letu 2024 niso bili načrtovani, so pa bili v nekaterih primerih (po potrebi) opravljeni iz področja NKD z Inšpektoratom RS za okolje in prostor.

6. Predlogi za spremembo zakonodaje
a) IRSKM je v letu 2025, v zvezi z določbami ZVDAGA, pristojnemu ministrstvu podal pobudo za spremembo določb, ki urejajo zajem in e-hrambo gradiva v digitalni obliki za potrebe učinkovitejše izvedbe inšpekcijskega nadzora. 

b) Predlog za spremembo zakonskih določb na področju nadzora Zakona o javni rabi slovenščine:

1. Črtanje pristojnosti nadzora rabe jezika v predpisih zdravstvene dejavnosti:
po nepotrebnem množijo nadzori pri zavezancih, ko bi učinkoviteje nadzor opravila resorna inšpekcija, ki je pristojna za nadzor glavnine določb zdravstvenih predpisov. Zahteve rabe in izkazovanja znanja slovenščine so neizogibno povezane z drugimi predpisanimi zahtevami za delavce in izvajalce zdravstvene dejavnosti, katerih izpolnjevanje namreč nadzoruje navedena inšpekcija in bi preverjanje tovrstnih obveznosti pomenilo le eno od postavk, ki zaokrožujejo nabor predpisanih zahtev.
2. Pomenska uskladitev 11. (prvi odstavek) in 23. člena (drugi odstavek glede spletnega predstavljanja) z dodatnim definiranjem spletnega predstavljanja na spletne strani in dodajanjem izjeme od predstavljanja v slovenščini za uporabnike iz tujih držav. Spletno predstavljanje na spletnih straneh je tudi del zakonodajnega urejanja statusa slovenščine v digitalnem okolju kot ga določa 11.člen ZJRS.
3. V določbah 20. (prvi odstavek),  23. (drugi odstavek) , 24. člen (prvi odstavek) se bolj natančno in jasno določi vrstni red in poudarjenost slovenščine. Preoblikuje oz. doda se zahteva: slovenščina mora biti na prvem mestu in ne sme biti manj poudarjena.
4. V prvem odstavku 24. člena ZJRS) izraz »predvsem« nadomesti s »tudi«, s čimer bi bila določba bolj življenjska in smiselna. 

[bookmark: _Hlk222130094]c) Po uveljavitvi novega Zakona o medijih (ZMed-1, Ur. l. RS, št. 69/25) se je pokazalo, da so z vidika opravljanja inšpekcijskega nadzora problematične določbe, ki urejajo dejavnost vplivnežev.

1. Na IRSKM predlagamo spremembo 15. točke 3. člena ZMed-1, torej same definicije vplivnežev, ki določa:
»15. Vplivneži so ustvarjalci spletnih vsebin, ki objavljajo na spletnih platformah ali platformah za izmenjavo videov ali zvočnih posnetkov in katerih namen je z objavami vplivati na družbo, javno mnenje ali osebno mnenje posameznikov in javnosti ter katerih objave imajo lahko tudi ekonomski interes z namenom monetiziranja vsebine (zbiranja sledilcev z namenom prodaje ali trženja izdelkov in storitev, trženja oglasov in podobno). Za vplivneže štejejo posamezniki, ki periodično objavljajo vsebine in imajo minimalno 10.000 uporabnikov (naročnikov, sledilcev in podobno).«
Utemeljitev: V besedilu je vplivnež definiran z enim samim pogojem – številom uporabnikov/sledilcev. Definicijo je mogoče razumeti tako, da je inšpektor IRSKM pristojen za opravljanje nadzora nad dejavnostjo vseh vplivnežev (torej tistih, ki imajo minimalno 10.000 uporabnikov) po celem svetu, kar pa zagotovo ni bil namen zakonodajalca. Predlagamo dopolnitev te definicije vsaj še s krajevno (sedež podjetja/stalno prebivališče) ali jezikovno opredelitvijo (tisti, ki vsebine objavljajo v slovenščini).

2. Predlagamo spremembo določbe četrtega odstavka 2. člena ZMed-1, ki določa:
»(4) Določbe tega zakona o razkritju nasprotja interesov (23. člen), prepovedi spodbujanja nasilja ali sovraštva in ščuvanja k storitvi terorističnih kaznivih dejanj (51. člen), o zaščiti otrok (52. člen) ter oglaševanju, sponzoriranju in promocijskem umeščanju izdelkov (55. do 62. člen) veljajo za vse oblike komuniciranja, namenjenega splošni javnosti, kar zajema tudi dejavnost vplivnežev, ne glede na to, ali štejejo za medij po tem zakonu, razen če je namenjena izključno zasebnemu komuniciranju med posamezniki.«
Utemeljitev: Pojem »vse oblike komuniciranja, namenjenega splošni javnosti« je po našem mnenju mnogo preširoko definiran, saj vključuje praktično kakršnokoli način komunikacije in ga je mogoče skorajda poljubno interpretirati. Tudi omejitev »razen če je namenjena izključno zasebnemu komuniciranju med posamezniki« je premalo natančna in dopušča (pre)širok nabor možnih interpretacij. Najbolj problematično pa je, da določba določa tudi izvajanje nadzora na področju oglaševanja, sponzoriranja in promocijskega umeščanja izdelkov (55. do 62. člen), saj se s tem neposredno posega na področje ki ga že ureja posebni zakon - Zakon o varstvu potrošnika (ZVPot-1).

3. Problematična je tudi določba 57. člena ZMed-1, ki določa:
»Oglaševanje, sponzoriranje, radijska ali televizijska prodaja in promocijsko umeščanje izdelkov v medijih so v primeru alkoholnih pijač, tobaka in tobačnih izdelkov, elektronskih cigaret in posodic za njihovo polnjenje, zdravil, medicinskih pripomočkov, zdravstvene dejavnosti, zdravstvenih storitev in izvajalcev zdravstvene dejavnosti prepovedani, razen če je s posebnim zakonom določeno drugače.«
Ministrstvo za kulturo se je v dopisu - Pojasnila glede uporabe določb ZMed-1 o prepovedi oglaševanja, sponzoriranja in promocijskega umeščanja izvajalcev zdravstvene dejavnosti, št. 0070-11/2023-3340-66, z dne 21. 1. 2026, postavilo na stališče, da se določba 57. člena ZMed-1 uporablja le subsidiarno glede na specialni zakon, to pa je Zakon o zdravstveni dejavnosti (ZZDej-1). Zato na IRSKM menimo, da je bila ustreznejša in bolj nedvoumna določba 48. člena prejšnjega Zakona o medijih (ZMed), s katero je bilo urejeno to področje, ki je določala: 
»Oglaševanje tobačnih izdelkov, zdravil in medicinskih pripomočkov ter zdravstvenih storitev urejajo posebni zakoni.«




7. Predlogi za spremembo skupne informacijske opreme
IRSKM specifičnih potreb nima in je vključen pripravo enotnega informacijskega sistema inšpekcijskih organov oziroma inšpekcij, ki ga pripravlja MJU – Direktorat za informatiko.

8. Podatki o pomembnih posebnostih inšpekcijske službe
Posebnost IRSKM je, da se pri opravljanju inšpekcijskega nadzora področja močno razlikujejo. Osnovna problematika oz. posebnost izhaja iz kar skromne kadrovske zasedbe inšpektorata, kar v praksi pomeni, da je za posamezno področje dela v sestavi IRSKM praviloma pooblaščen samo 1 inšpektor. Izjema je področje nepremične kulturne dediščine, kjer področje pokrivajo trije inšpektorji (nadzorujejo več kot 30.000 enot kulturne dediščine). Poleg svojega osnovnega področja (mediji, knjižnice in slovenski jezik, arhivi), inšpektorji opravljajo še nadzor nad drugimi predpisi v pristojnosti IRSKM (glej drugo točko Poročila).


9. Drugo
/

